Уи Iуэху къызэIух!
ХьэрычэтыщIэ Iуэху мащIэмрэ курытымрэ я урысейпсо жылагъуэ организацэм и Къэбэрдей-Балъкъэр къудамэм Тэрч районым и мэкъумэшыщIэхэм зэIущIэ ядригъэкIуэкIащ.
ЦIыху 40-м нэс зыхэта зэхыхьэм щытепсэлъыхьащ нобэрей бизнес зэхущытыкIэхэм ехьэлIа хабзэхэм щIэуэ къыхыхьахэм, уней Iуэху мыин къызэIухыным пыщIа тхылъхэр зэрызебгъэкIуэну щIыкIэхэм, нэгъуэщIхэми.
Тэрч район администрацэм экономикэ зыужьыныгъэмкIэ и къудамэм и Iэтащхьэ Хъыбий Наур къызэрыхигъэщамкIэ, мы егъэджэныгъэхэм я мыхьэнэ нэхъыщхьэр хьэрычэтыщIэ Iуэхум хыхьэ щIалэгъуалэм я жэрдэмыр ядэIыгъынымрэ зрихьэлIэнкIэ хъуну щыуагъэхэм ящыхъумэнымрэщ.
Мы зэманым Джылахъстэнейм щызокIуэ хьэрычэтыщIэ Iуэху мыину 1530-м нэс. Абы щыщу 74-м мы гъэр икIыху къаIэрыхьэнущ, я бизнес-проектхэр зэрагъэлэжьэн субсидиехэр. Псори зэхэту абыхэм къыхуаутIыпщыну ахъшэр мелуани 7-м ноблагъэ, мылъкур къэрал, республикэ, муниципальнэ бюджетхэм къахэкIынущ.
ХьэрычэтыщIэ Iуэхум хыхьэну хуейхэм ягъэлъагъуэ проектхэм гъащIэм и лъэныкъуэ псори къызэщIаубыдащ: мэкъумэш лэжьыгъэр, Iэщ, джэдкъаз гъэхъуныр, цIыхухэм Iуэхутхьэбзэ зэмылIэужьыгъуэхэр яхуэщIэныр, сату Iуэхур.
«Уи Iуэху къызэIух» зыфIаща егъэджэныгъэхэм адэкIи къыпащэнущ. КъызэгъэпэщакIуэхэм я зэфIэкI псори ирахьэлIэнущ ди республикэм и экономикэр и пэкIэ зыгъэкIуатэ хьэрычэтыщIэ Iуэхум зегъэужьыным икIи цIыху нэхъыбэ абы къыхэшэным.
Жанокъуэ Хьэутий.
